Alkotótársaim!

Nehéz szavakkal kifejezni, mekkora mulasztás volt színházunknak, hogy Tamási Áron Ördögölő Józsiását nem mutattuk be. Valaha a színház megszavazta az előadást, az előleget is kifizette, ám a történelem elsodorta a bemutatót. Mindez történt 1957-ben, s bár a darabnak megvolt az ősbemutatója, (közel 30 év késéssel), színházunk azóta sem tűzte műsorára. Amondó vagyok, most küszöböljük ki a csorbát és adjuk elő ezt a remek darabot. Nem véletlen döntött már egyszer e mellett vezetőségünk, de kérem, hadd jelezzek én is pár fontos tényezőt, mely a darab mellett szól. Elsősorban kiemelném, hogy ebben az évben ünnepeljük Tamási születésének 125. évfordulóját, amelyről természetesen színházunk is megemlékezik. Mikor lenne ildomosabb előadni ezt a gyöngyszemet, ha nem most, a rendezvénysorozatba beillesztve? Mivel hívhatnánk fel jobban a figyelmet Tamási mesés világára, mint egy olyan darabbal, amelyet mind felnőtt mind gyermek örömmel néz? Hisz a gyermeki tündérmese mellett egy felnőtt mást lát a mesebirodalomban a hatalom megszerzésében, a cselszövésekben. Ugyanakkor zenés darab, szórakoztató, sziporkázó nyelvi humorral, időnként poénok áradatával. Azt is meg kell említeni, hogy egy ilyen családbarát előadásnál telt házra lehet számítani, ha a rendezés és a játék is jó.

Éppen ezért fontos meglátni a lehetőséget a helyszínekben, tündérmesei szereplőkben, amelyek lehetővé teszik a szárnyalást a díszletekben, jelmezekben. Tekinthetjük tanmesének, ám ahogy Tamási is hangsúlyozta, darabjait nem meseként kell felfogni. Ő a székely nép valóságát mutatja be ezekkel a csodákkal, fontos, valóságos problémákról is szól. Vegyük csak az elejétől. A Király megöregszik és utódjának és lánya férjének kiválasztásához versenyt hirdet. A vetélkedés végén Józsiás a tipikus népmesei hős nyer. Azonban a második, az ördög úrfi sem törődik bele a vereségbe, és igyekszik elpusztítani Józsiást. Ebben Dillo, a tündérek királynője is mellé áll. Józsiás és kedvese együtt harcolnak a rossz ellen. Mennyire aktuális, nem igaz? Az egész világban ott van a folytonos harc. A színházban éppúgy, mint a valóságban. A jó harcol a rossz ellen. És a jó mindig győz. Ez a világ öröktörvényű része, amelynek egy mesedarabban benne kell lennie, és amely oly fontos a mi életünkben is, ebben próbál hinni az ember. Ott van például Jázmina, aki férjét halottnak hiszi, s mégsem csügged: "él a törvény, hogy aki tiszta és ártatlan, azt nem győzheti le a gonosz". Józsiás a megtestesült ártatlanság. Fontos üzenet ebben a küzdelemben, hogy minden nehézség ellenére is harcoljunk tovább. Mert mindig jön majd jobb. A világért, az életért, ami miénk dolgozni kell, hogy megmaradjon, és mindenkinek helyt kell állnia. A karakterek mind megtalálhatóak ma is. Mikor lenne ez a mű aktuálisabb, ha nem most? Ez a darab fontos lenyomata a magyar mesevilágnak és valóságnak. Remek színészek, csodás díszlet, jelmezek és egy értő rendező. Ez kell ahhoz, hogy hatalmas sikert arassunk ezzel a remekművel.